b'\n_START_ARTICLE_\nVihtori Raevuori\n_START_PARAGRAPH_\nVihtori Aleksanteri Raevuori, vuoteen 1901 Hagelberg (29. syyskuuta 1893 Forssa \xe2\x80\x93 19. maaliskuuta 1966 Tuusula) oli suomalainen opettaja, pikakirjoittaja ja pikakirjoituksen edist\xc3\xa4j\xc3\xa4.\n_START_SECTION_\nHenkil\xc3\xb6historia\n_START_PARAGRAPH_\nVihtori Raevuoren vanhemmat olivat veturinkuljettaja Juho Aleksanteri Raevuori ja Erika Heliander ja puoliso vuodesta 1911 Hilja Laine Tammelin (k. 1956). Varatuomari, sukututkija Yrj\xc3\xb6 Raevuori oli h\xc3\xa4nen veljens\xc3\xa4. Vihtori Raevuori tuli ylioppilaaksi Tampereen Reaalilyseosta 1901 ja valmistui ensin kansakoulunopettajaksi Sortavalan seminaarista ja sitten filosofian kandidaatiksi Helsingin yliopistosta 1911. H\xc3\xa4n toimi Tuusulan kansanopistossa maatalousaineiden opettajana 1911\xe2\x80\x931921 ja johtajana 1915\xe2\x80\x931921, Tuusulan kasvitarha- ja kotitalouskoulun opettajana ja johtajana 1916\xe2\x80\x931920, Suoviljely-yhdistyksen ja asutushallituksen suotutkimuksen palveluksessa 1921\xe2\x80\x931922, Maataloutta kuvin ja kartoin -teoksen toimitussihteerin\xc3\xa4 1922\xe2\x80\x931924, Maatalousseurojen keskusliiton konsulenttina ja Maan toimitussihteerin\xc3\xa4 1925\xe2\x80\x931928 ja Uuden Suomen maatalousosaston toimittajana 1922\xe2\x80\x931934. J\xc3\xa4rvenp\xc3\xa4\xc3\xa4n yhteiskoulun johtaja ja opettaja Raevuori oli vuodesta 1928 vuoteen 1953, joskin h\xc3\xa4n opetti koulussa ja J\xc3\xa4rvenp\xc3\xa4\xc3\xa4n ty\xc3\xb6v\xc3\xa4enopistossa pikakirjoitusta viel\xc3\xa4 kymmenen vuotta. Raevuori julkaisi useita pikakirjoituksen oppaita ja ty\xc3\xb6skenteli valtiop\xc3\xa4ivien pikakirjoittajana vuodesta 1904 aina vuoteen 1952 asti.'